sinarproject/legisdata huggingface dataset:
Pertanyaan Bertulis No. 16: E-KASIH
Daripada: Y.B. TUAN AZMIZAM BIN ZAMAN HURI, N46 PELABUHAN KLANG
Kepada: Y.A.B. Dato' Menteri Besar
DUN selangor, Tahun 2020 (Sesi 2)

Y.B. TUAN AZMIZAM BIN ZAMAN HURI

a) Adakah Kerajaan Negeri masih ingin meneruskan penggunaan sistem e-Kasih bagi permohonan Kad Kasih Ibu Smart Selangor dan Kad Peduli Sihat?

b) Adakah Kerajaan Negeri menghadapi apa-apa kekangan dalam mengakses data dan maklumat e-Kasih pada masa kini?

Y.A.B. Dato' Menteri Besar

a) dan b)

Untuk makluman ahli Yang Berhormat, buat masa ini pelaksanaan Program Kasih Ibu Smart Selangor (KISS) masih diteruskan dengan menggunapakai data-data dari sistem Bank Data Kemiskinan Nasional (eKasih) yang mengandungi maklumat sahih mengenai kemiskinan individu dan ianya juga menjadi tanda aras kepada penerima Program KISS bahawa mereka memerlukan bantuan selaras dengan hasrat Kerajaan Negeri untuk membantu rakyat yang berkeluarga bagi meringankan bebanan mereka.

Justeru itu, bagi membolehkan permohonan mereka layak untuk dipertimbangkan, pemohon atau pasangan mereka perlu berdaftar di dalam sistem eKasih yang kemudian akan dikategorikan sebagai kategori miskin atau miskin tegar.

Sehingga kini, Kerajaan Negeri tidak menghadapi sebarang kekangan dalam mengakses ke dalam pengkalan data eKasih dan sentiasa mendapat kerjasama erat daripada Unit Penyelarasan Pelaksanaan Jabatan Perdana Menteri (ICU JPM) untuk memastikan kesejahteraan rakyat secara keseluruhan dicapai khususnya dalam menjayakan pelaksanaan program-program Kerajaan Negeri demi manfaat rakyat.